คัด 4 หุ้น “โกรทสต๊อก” กำไรปี 65-66 ทะยานกว่า 50%
“บล.กสิกรไทย” คัด 4 หุ้น “โกรทสต๊อก” BE8, BBIK, RBF และ SINGER น่าลงทุนเดือนส.ค. ชี้กำไรปี 65-66 โตเฉลี่ย 40-70%
“บล.กสิกรไทย” คัด 4 หุ้น “โกรทสต๊อก” BE8, BBIK, RBF และ SINGER น่าลงทุนเดือนส.ค. ชี้กำไรปี 65-66 โตเฉลี่ย 40-70%
25 ส.ค. 2565

บริษัทหลักทรัพย์ กสิกรไทย จำกัด (มหาชน) แนะนำ 4 หุ้นเติบโตควรค่าแก่การลงทุนในเดือนสิงหาคม 2565 ได้แก่ บริษัท เบริล 8 พลัส จำกัด (มหาชน) หรือ BE8, บริษัท บลูบิค กรุ๊ป จำกัด (มหาชน) หรือ BBIK, บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF และ บริษัท ซิงเกอร์ประเทศไทย จำกัด (มหาชน) หรือ SINGER โดยมองว่าจะมีกำไรเติบโตเฉลี่ย 40-70% ในปี 2565-2566
สำหรับ BE8 รายได้ที่มองเห็นได้ในปี 2565 มาจาก Backlog ที่แข็งแกร่ง คาดว่าจะรับรู้ในปี 2565 ประมาณ 60-70% ขณะที่ยังมีงานรอการประมูลมูลค่าประมาณ 570 ล้านบาท ทั้งนี้อัพไซด์ต่อกำไรจาก X10 ซึ่ง BE8 เข้าซื้อหุ้นสามัญจำนวน 100% ของ X10 มูลค่ารวม 620.60 ล้านบาท และคาดว่าจะรวมเข้าด้วยกันในไตรมาส 3/2565 อย่างไรก็ดี X10 รายงานกำไรสุทธิปี 2564 ที่ 34.50 ล้านบาท
ขณะเดียวกัน BBIK ทางฝ่ายวิจัยมองเห็นถึงการเติบโตอย่างแข็งแกร่งในช่วงปี 2565-2567 ซึ่งประเมินการเติบโตของกำไรปี 2565 ที่ 50% ส่วนปี 2566 ที่ 52% และปี 2567 ที่ 24% คิดเป็น CAGR ที่ 41% โดยส่วนใหญ่น่าจะหนุนจาก 1.การเติบโตของรายได้ที่แข็งแกร่งที่ 21-52% ในช่วงเวลาดังกล่าว, 2.ค่าใช้จ่ายในการขายและบริหาร (SG&amp;A) ต่อรายได้ที่ลดลง และ 3.สิทธิประโยชน์ทางภาษีจากบีโอไอ
ส่วน RBF มีโมเมนตัมจากต่างชาติที่แข็งแกร่ง โดย RBF เชื่อว่ารายได้ธุรกิจปกติจะเติบโตขึ้น 10-15% ในปี 2565 (ไม่รวมบริษัทร่วมทุนในอินเดียและธุรกิจ CBD) และคาดจะปรับเพิ่มเป้าหมายขึ้นหากโมเมนตัมตลาดยังแข็งแกร่ง ซึ่ง RBF คาดว่าการเติบโตของธุรกิจหลักจะมีปัจจัยหนุนจากธุรกิจในต่างประเทศที่ขยายตัวขึ้นโดยเฉพาะในอินโดนีเซียและเวียดนามที่คาดจะเติบโตหลักสิบ
ด้าน SINGER ทางฝ่ายวิจัยมองว่ากำไรที่เติบโตอย่างแข็งแกร่งจากงวดเดียวกันของปีก่อน และจากไตรมาสก่อน มาจากยอดขายที่สูงขึ้น เนื่องจากไตรมาส 2/2565 เป็นช่วงไฮซีซั่นของยอดขายเครื่องใช้ไฟฟ้า และการเติบโตของสินเชื่อที่แข็งแกร่งทั้งในกลุ่ม C4C และการเช่าซื้อเครื่องใช้ไฟฟ้า